**Regulament privind desfășurarea Sesiunii de selecţie a ofertelor culturale din cadrul Programului de finanţare şi parteneriate culturale *Cantemir* pentru anul 2024**

**Cap. I. Dispoziţii generale**

**Art.1.** Prin intermediul Programului ***Cantemir***, Institutul Cultural Român acordă finanţări nerambursabile pentruproiecte culturaleîn domeniile arte vizuale (arte plastice, arte decorative, știință/cercetare și arhitectură, design, noile media, fotografie, performance) și artele spectacolului (teatru, muzică, dans), în cadrul unor evenimente organizate exclusiv în afara țării.

**Art.2** Acordarea finanțărilor nerambursabile prin Programul ***Cantemir*** se realizează pe bază de selecție de oferte culturale, în conformitate cu prevederile Ordonanței nr. 51 din 11 august 1998 privind îmbunătățirea sistemului de finanțare nerambursabilă a proiectelor culturale, cu modificările și completările ulterioare și în concordanță cu prevederile prezentului regulament.

**Art.3.** Finanţarea nerambursabilă asigurată de către Institutul Cultural Român prin Programul ***Cantemir*** se acordă în limita a 90% din valoarea proiectului cultural, dar nu mai mult de 100.000 lei. Solicitantul se obligă să cofinanţeze cheltuielile eligibile ale proiectului, din surse proprii şi/sau atrase, altele decât cele provenite de la bugetul de stat, în procent de minimum 10% din valoarea proiectului.

**Cap.II. Obiectivele Programului *Cantemir***

**Art.4.** Prin finanţarea oferită proiectelor, Institutul Cultural Român vizează, în corelare cu strategia sa multianuală, următoarele aspecte:

a) excelența artistică și/sau originalitatea, încurajarea fuziunii formelor artistice inovatoare și experimentale;

b) dimensiunea europeană, cooperare/coproducții internaționale;

c) contribuția la creșterea vizibilităţii culturii române și a interesului pentru aceasta pe pieţele culturale internaţionale, prin facilitarea accesului la creații românești reprezentative;

d) atragerea publicului prin valoarea și relevanța culturală/artistică a proiectului;

e) susținerea parteneriatului dintre operatorii culturali români și străini, pe de-o parte, şi organizaţiile culturale internaționale, pe de altă parte;

f) reliefarea unor teme culturale de actualitate, specifice anului cultural 2024, iar în contextul marcării a 35 de ani de la Revoluția din 1989, tema specifică a Programului ***Cantemir*** 2024 este ”Libertate”.

**Cap. III. Condiţiile de participare la sesiunea de selecţie**

**Art.5** La sesiunea de selecţie poate participa orice persoană fizică autorizată, întreprindere individuală, întreprindere familială sau persoană juridică de drept public ori privat din Romania sau de pe teritoriul Uniunii Europene, care îndeplinește următoarele condiții:

a) are calitatea de operator cultural;

b) nu are datorii la bugetul de stat sau la bugetul local;

c) și-a respectat obligaţiile asumate prin contractele de finanţare nerambursabilă anterioare.

**Art.6**. Nu pot participa la sesiunea de selecție angajaţi ai Institutului Cultural Român sau personal angajat sau numit care funcţionează în cadrul institutelor culturale româneşti din străinătate, nici rude de gradul 1 ale acestora, atât în calitate de persoane fizice sau persoane fizice autorizate, cât şi ca reprezentanți legali ai unei persoane juridice, din România sau din străinătate.

**Art.7**. Pentru a putea fi considerat eligibil, un proiect cultural trebuie să îndeplinească următoarele condiții:

1. să se desfăşoare în intervalul 01.05.2024 – 01.10.2024, după semnarea contractelor de finanțare;
2. implementarea acestuia să nu depășească data de 01.10.2024;
3. să se desfăşoare în parteneriat cu (cel puţin) o organizaţie culturală din ţara de desfăşurare a proiectului;
4. să nu beneficieze de alte surse de finanțare oferite de Institutul Cultural Român (inclusiv prin reprezentanțele sale din străinătate), altfel decât prin finanţarea oferită prin prezentul program;
5. să **nu beneficieze de cofinanțare din alte fonduri publice care aplică scheme de minimis/de ajutor de stat;**
6. să se adreseze publicului din străinătate.

**Art.8.** Proiectele realizate în parteneriat cu ICR nu sunt eligibile, acestea făcând obiectul altor programe ale ICR.

**Art.9.** Pentru a fi considerat partener al beneficiarului finanțării, un operator cultural trebuie să aibă sediul social legal în ţara de desfăşurare a proiectului, să participe la realizarea activităţilor propuse şi să semneze declaraţia de parteneriat. Furnizarea contra cost a unor produse sau servicii necesare proiectului nu poate fi considerată activitate de parteneriat.

Cap. IV. Desfăşurarea sesiunii de selecţie

Art.10. Pentru a participa la selecţie, *solicitantul* trebuie să depună o documentație care să conțină:

1. Cererea de finanţare nerambursabilă, potrivit modelului prevăzut în **Anexa 1** la prezentul regulament;
2. Bugetul detaliat al proiectului în original, potrivit modelului prevăzut în **Anexa 2** la prezentul regulament;
3. Declarația de parteneriat, potrivit modelului prevăzut în **Anexa 3** la prezentul regulament;
4. Declarația pe propria răspundere, potrivit modelului prevăzut în **Anexa 4** la prezentul regulament;
5. Documente care să ateste capacitatea organizatorică şi experienţa solicitantului în organizarea de proiecte relevante specifice domeniilor arte vizuale (arte plastice, arte decorative, știință/cercetare și arhitectură, design, noile media, fotografie, performance) și artele spectacolului (teatru, muzică, dans): CV-uri, portofolii, extrase din presă referitoare la evenimente realizate anterior, precum şi alte documente considerate relevante (max. 10 pagini);
6. CV-urile membrilor echipei de proiect, semnate, datate și însoţite de acordul scris al persoanei care participă la proiectul propus spre finanţare. Se acceptă și corespondenţă datată. CV-urile neasumate de persoana participantă la proiect nu vor fi luate în considerare;
7. CV-urile artiştilor și/sau a specaliștilor implicaţi în proiect, semnate, datate și însoţite de acordul scris al persoanei care participă la proiectul propus spre finanţare (se acceptă și corespondenţă datată). CV-urile neasumate de persoana participantă la proiect nu vor fi luate în considerare;
8. Copia, conformă cu originalul, a hotărârii judecătoreşti de înfiinţare, care să ateste personalitatea juridică, unde este cazul;
9. Copia, conformă cu originalul, a actului constitutiv, a statutului și a actelor doveditoare ale sediului şi patrimoniului iniţial ale solicitantului, precum şi actele adiționale ale acestora, după caz;
10. Copia corespunzătoare a certificatului de înscriere în Registrul asociaţiilor şi fundaţiilor (unde este cazul, în conformitate cu legislaţia în vigoare) sau alte acte doveditoare ale dobândirii personalităţii juridice (în copie, conform cu originalul); pentru persoanele fizice autorizate este obligatorie depunerea certificatului de înregistrare, precum şi a certificatului constatator de autorizare (în copie, conform cu originalul);
11. Certificat de atestare fiscală (în copie, conform cu originalul) emis de către Agenția Națională de Administrare Fiscală în termen de valabilitate (max. 30 de zile de la data emiterii acestuia), precum și de către Direcția de Taxe și Impozite Locale sau documentele corespunzătoare, emise de autoritățile similare din statele de pe raza domiciliului fiscal a solicitantului.

**Actele menţionate la punctele: a) – k) vor fi prezentate, în mod obligatoriu, în format electronic** și transmise astfel la adresa de email programulcantemir@icr.ro

**Se va transmite un singur fișier pdf (max. 10 MB) pentru fiecare proiect, cu toate documentele solicitate. Nu se vor transmite mai multe fișiere pentru un proiect.**

Organizatorii nu îşi asumă responsabilitatea pentru imposibilitatea vizualizării documentelor transmise în alt format.

**Art.11**. Un solicitant poate depune un singur proiect per domeniu (arte vizuale și artele spectacolului) în cadrul sesiunii de finanţare pentru anul 2024 a Programului ***Cantemir***.

**(1) Termenul limită** pentru depunerea documentaţiilor este **14 februarie 2024, ora 23:59 (GMT+2)**.

Documentațiile transmise prin e-mail la o dată ulterioară celei menţionate nu vor fi luate în considerație la sesiunea de selecție. **Actele menţionate la punctele: a) – k) vor fi prezentate și transmise, în mod obligatoriu, în limba română.**

**Art.13**. În vederea îndeplinirii scopului sesiunii de finanțarevor fi constituite Comisii de selecţie şi de soluţionare a contestaţiilor.

**Art.14**. Selecția proiectelor depuse în cadrul Programului ***Cantemir*** pentru sesiunea de finanțare

2024 se va realiza în două etape:

1. **Etapa I**: Selecția administrativă va fi realizată de către secretariatul Programului ***Cantemir,*** care va verifica conformitatea documentațiilor cu prevederile art. 7-10 din prezentul regulament. Vor fi supuse evaluării comisiei de selecție numai documentațiile complete și care respectă termenele și condițiile stabilite de Institutul Cultural Român prin anunțul public al concursului de finanțare şi prin prezentul regulament.
2. După etapa I se organizează o etapă de contestații. Contestațiile se pot depune în maximum 3 zile lucrătoare de la data afișării rezultatelor selecției administrative. Soluționarea contestațiilor se va realiza în termen de 3 zile lucrătoare.
3. Dosarele care au fost declarate admise la selecția administrativă și după etapa de contestații participă la Etapa a II-a, de evaluare.

(4**) Etapa a II-a**: Proiectele declarate admise în etapa I a sesiunii de finanțare vor fi evaluate de către comisia de selecție, care va redacta un raport de evaluare potrivit grilei de evaluare prevăzute în **Anexa 6** la prezentul regulament.

(5) Comisia va fi alcătuită din 3 membri, desemnați de Institutul Cultural Român: 2 evaluatori independenți, cu o experienţă de minimum 3 ani de practică în domeniul de referinţă sau cel puțin 2 ani în managementul sau evaluarea proiectelor culturale și un reprezentant al instituției finanțatoare.

(6) În etapa a II – a, punctajul maxim care poate fi acordat unui proiect este de 100 de puncte. În urma evaluării, se va întocmi lista proiectelor declarate câștigătoare, în ordinea descrescătoare a punctajelor totale obţinute, până la epuizarea bugetului programului. Pentru a fi declarat câștigător, un proiect trebuie să obțină cel puțin 60 de puncte. Nu se poate califica pentru obținerea finanțării un proiect care nu a obținut punctajul minim de 60 de puncte. Punctajul final este rezultatul mediei aritmetice a punctajelor acordate de fiecare membru al comisiei. Lista va fi publicată pe site-ul Institutului Cultural Român, conform calendarului anunțat.

**(7) Solicitanţii au dreptul să formuleze contestaţii cu privire la rezultatul etapei a II-a de selecție. Contestațiile vor viza exclusiv** modul de respectare a procedurii privind organizarea şi desfăşurarea selecţiei **şi vor fi transmise pe adresa de e-mail** programulcantemir@icr.ro **în termen de 3 zile lucrătoare de la data comunicării publice, pe site-ul** [www.icr.ro](http://www.icr.ro) **a rezultatului selecţiei.**

**(8)Acestea vor fi soluționate în termen de maximum 3 zile lucrătoare de** la data expirării termenului pentru depunerea contestaţiilor, de **către comisia de soluționare a contestațiilor.**

(9) După finalizarea procedurii de soluționare a contestațiilor, Institutul Cultural Român va publica lista finală a proiectelor care vor beneficia de finanțare în cadrul Programului ***Cantemir***, sesiunea de selecție 2024.

Cap. V. Modalitatea de finanţare

**Art.15**. Bugetul alocat sesiunii de selecţie a ofertelor culturale din cadrul Programului ***Cantemir*** este de 2.200.000 lei. Suma maximă care poate fi acordată unui proiect cultural este de 100.000 lei.

**Art.16**. Din finanţările nerambursabile acordate pot fi acoperite următoarele categorii de cheltuieli:

a) Cheltuieli de realizare a proiectului cultural, costuri materiale şi servicii, costuri de producţie, închirieri de spaţii şi aparatură, onorarii, prestări servicii, premii;

b) Cheltuieli de cazare, transport intern şi internaţional și de masă al participanţilor/invitaţilor;

c) Alte cheltuieli specifice, precum realizarea de studii şi cercetări, consultanţă de specialitate, tipărituri, seminarii, conferinţe, ateliere de lucru, acţiuni promoţionale şi de publicitate;

d) Diurna, acordată în condiţiile legii;

e) Cheltuieli de personal şi cheltuieli administrative aferente perioadei de realizare a proiectului cultural. Cheltuielile de personal se acoperă, cumulat, în limita unui procent de 20% din totalul finanţării nerambursabile acordate.

f) Cheltuieli cu achiziția de mijloace fixe utilizate exclusiv în scopul implementării proiectului, în procent de cel mult 25% din totalul finanțării nerambursabile acordate.

g) În cazul în care mijloacele fixe achiziționate nu sunt utilizate exclusiv în scopul implementării proiectului, se va acoperi doar amortizarea acestora pentru perioada de implementare a proiectului, fără a se depăși 25% din totalul finanțării nerambursabile acordate.

h) Cel mult 5% din totalul finanțării nerambursabile se poate acorda ca sumă forfetară pentru cheltuieli indirecte eligibile, cum sunt: chirii pentru spațiile în care beneficiarul își desfășoară activitatea, consumabile asociate cu managementul proiectului, costuri pentru comunicații telefonice sau internet, cheltuieli cu energia electrică.

**Art.17**. Din finanțările nerambursabile acordate **nu** pot fi acoperite următoarele categorii de cheltuieli:

a) cheltuieli efectuate de solicitant anterior semnării contractului de finanțare;

b) cheltuieli pentru contractarea creditelor aferente surselor complementare de finanțare, cheltuielile bancare, comisioanele, diferențele de curs valutar;

c) taxa pe valoarea adăugată în cazul beneficiarilor plătitori de TVA, precum și orice alte taxe;

d) dobânda și alte comisioane aferente creditelor;

e) achiziția de echipamente second-hand;

f) amenzi, penalități și cheltuieli de judecată;

g) costurile pentru operarea investiției;

h) sumele rezultate din diferențele de curs valutar;

i) costuri de amortizare, cu excepția situației prevăzute la Art. 16, lit. g);

j) contribuția în natură;

k) cheltuieli de leasing.

(1) Finanțările nerambursabile acordate nu pot fi folosite pentru acoperirea unor debite ale beneficiarilor.

(2) Solicitantul are obligația de a preciza în cuprinsul cererii de finanțare și de a justifica în raportul final de activitate toate informațiile privind caracterul neeconomic sau, după caz, economic al activităților din cadrul proiectului cultural¸ încadrarea finală constituind clauză distinctă în contractul de finanțare, opozabilă acestuia în situația constatării de către autoritatea finanțatoare a intenției frauduloase și care atrage rezilierea de drept a contractului de finanțare.

(3) Finanţările nerambursabile nu pot fi utilizate pentru activităţi generatoare de profit.

**Art.18.** Finanţarea nerambursabilă a proiectelor declarate câștigătoare se acordă în lei, prin virament bancar, pe bază de contracte de finanţare încheiate între Institutul Cultural Român şi beneficiari, în două tranșe, pe baza facturilor emise de către beneficiar pentru fiecare tranşă.

(1)Prima tranşă, în procent de până la 80% din valoarea finanţării, se acordă după semnarea contractului de finanţare, pe baza cererii de plată emise de către beneficiar și reprezintă avans pentru totalul cheltuielilor estimate de către beneficiar.

(2) Tranșa a II-a nu poate fi mai mică de 20% din valoarea finală eligibilă a proiectului și se va acorda după finalizarea proiectului și după depunerea și aprobarea raportului final, însoțit de documente justificative.

(3) **Termenul de depunere** a documentelor justificative este de maximum 30 de zile calendaristice de la finalizarea implementării proiectului, iar pentru proiectele a căror implementare se realizează până la data de 01.10.2024 nu mai târziu de 01.11.2024. În caz contrar, sumele plătite, dar nejustificate până la această dată, vor trebui returnate finanţatorului.

**Art.19**. Documentele depuse în vederea obţinerii finanţării nu vor fi înapoiate solicitantului.